# Rukouksia adventin ja joulun ajan tilaisuuksiin seurakunnassa

Tässä muutamia rukouksia erilaisiin tilaisuuksiin, joita seurakunnassa järjestetään adventin ja joulun aikana. Rukouksia voi käyttää myös striimeissä.

Jokaisessa rukouksessa on yksi ajatus tai teema. Jos tilanteeseen sopii ja kaivataan pidempää rukousta, voi valita 2–3 rukousta luettavaksi. Rukouksia voivat lukea myös seurakuntalaiset.

Rukoukset on kirjoittanut pastori Timo Viitanen Salon seurakunnasta.

## Heikkojen Jumala

Jumala, sinä heikoissa väkevä,

sinä *annoit/annat* joulun tulla tänäkin vuonna;

sinun hyvyydestäsi me iloitsemme.

Sinä tulit niiden joukkoon, joilla ei ollut mitään

—ei valtaa, ei varallisuutta.

Pienenä vauvana sinä saavuit,

eikä maailma enää ollut entisellään.

Me rukoilemme: tule tänäkin jouluna,

tule niiden luo, joilla ei mitään ole;

tule väsyneiden luo;

tule pettyneiden luo;

tule yksinäisten luo;

tule sairaiden luo;

tule köyhien ja nälkäisten luo;

tule vihaisten ja katkerien luo;

tule jokaisen kaipaavan luo.

Tule ja sytytä sydämen kynttilät,

herättele kylmästä tuhkasta tuli,

viritä palavaksi usko ja toivo,

sinä Jumala, heikoissa väkevä,

niin että me vihdoin uskallamme,

vaikka epäröidenkin,

rukoilla kaipauksemme sanoin:

Tule, Herra Jeesus. (Aamen.)

## Anna meidän nähdä kaikissa ikäkausissa sinut

Jumala, sinä synnyit:

oli pieni poikavauva seimessä makaamassa,

karjan rehun seassa, eläinten kummasteltavana.

Sinä kasvoit—Jeesus, varhaisnuori

—ja ihmiset ihmettelivät viisauttasi,

kun opetit aikuisia temppelissä.

Sinä kasvoit itse aikuiseksi

ja julistit, että Jumalan valtakunta oli tullut;

niin toiset iloitsivat

ja toiset säikähtivät.

Jeesus, Jumalan aikuinen poika,

anna meidän nähdä kaikissa ikäkausissa sinut,

sinä ajaton ja ikuinen.

Anna meidän nähdä, niin kuin sinä näet:

toinen toisissamme,

miehissä ja naisissa,

lapsissa, aikuisissa, kaikissa,

nähdä Jumalan kuva, epätäydellisenäkin kaunis.

Kuule meitä, sinä ikiaikojen Jumala.

## Etsi minua, kunnes löydät

Jeesus, Jumalan Poika,

kun sinä tulet jouluvieraaksi,

olenko minä kotona?

Jos en,

voitko etsiä minua, kunnes löydät?

Voitko sanoa: Tule, sinua minä juuri etsinkin!

Mennään, nyt on juhlat; nyt on joulu!

S Aamen aamen aamen

## Sinä huomasit lapset

Jeesus,

sinä olit pieni,

ja kun kasvoit isoksi,

sinä näit ja huomasit lapset,

vaikka aikuiset eivät huomanneet,

ja annoit arvon niille,

jotka muiden silmissä olivat liian pieniä.

Avaa meidän ymmärryksemme sille viisaudelle,

jonka olet kätkenyt lapsiin.

Tee meistä heidän kaltaisiaan,

jotta voisimme vapain sydämin rukoilla:

Herra, tulkoon sinun valtakuntasi.

Kuule meitä, Jumalan Poika.

Aamen.

## Saammeko me todella tulla?

Joulun Jumala,

sinun armostasi loistaa pimeydessä suuri valo,

kirkas ja ihmeellinen valo.

Sinun syntymäsi kunniaksi enkelit laulavat,

sinun ihmiseksitulemistasi kunnioittavat kaikki luodut,

sinun saapuessasi täyttyy maailma odotuksella:

mitä nyt?

Ja sinä sanot: tulkaa minun joulupöytääni,

juhlikaa, sillä nyt on juhlan aika!

Joulun Jumala,

saammeko me todella tulla?

Kutsutko sinä todella meidät?

Ohjaa meidät pöytääsi,

näytä meille oma paikkamme sen ääressä,

jotta me uskoisimme,

jotta me täyttyisimme ilolla, nauraen kuin pienet lapset.

Jumala, suojele meidän ilomme;

Jumala, siunaa ja varjele meitä Jeesuksen tähden. Aamen.

## Tee meistä rauhan palvelijoita

Jeesus, Rauhan ruhtinas,

sinun valtakuntasi on loppua vailla.

Sinä itse olet iankaikkinen, aluton ja loputon;

silti juhlimme sinun syntymäsi päivää!

Anna yhä useampien löytää tie sinun rauhanvaltakuntaasi.

Tee meistä rauhan palvelijoita ja sovinnon etsijöitä.

Opeta meitä elämään oppisi mukaan, sinä Rauhan Herra,

että kiittäisimme ja ylistäisimme sinua,

joka avasit silmämme näkemään

kaikissa ihmisissä sinun kuvasi, joka olet Pyhä.

## Rauha

Jeesus, mahdoton Jumala,

ihmiset sanovat, että rauha ja sovinto on mahdottomuus.

Toisaalta: sinä synnyit neitsyestä; sinä nousit kuolleista.

Voisitko sinä tuoda rauhan?

Jeesus, sano, että voit!

## Kaipaus

Jumala, taivaallinen Isä,

yön pimeydessä loistavat tähdet, sinun kättesi työ;

niiden valo puhuu minulle lohdutuksesta,

mutta minun on yhä vain ikävä.

Kaipaan niitä, joita en tässä elämässä enää tapaa.

Kaipaan niitä, jotka ovat liian kaukana, jotta voisin heitä tavata.

Kaipaan niitä, joihin välini ovat katkenneet.

Niin monia kaipaan; niin paljon sitä, mikä ei enää palaa.

Kaipaan sitä, mitä kaikkea olisin voinut olla,

ja sitä, mitä yhä vielä voisin.

Luulen, että kaipaan sinuakin.

Jumala, kuule kaipaukseni.

Aamen.

## Minun joulussani ei ole mitään

Jumala,

minun joulussani ei ole mitään kynttilöitä,

ei lanttulaatikkoa eikä piparkakkuja.

Jos minulla olisi joulukuusi,

siinä ei olisi tähteä eikä kiiltäviä palloja.

Joulupukki ei tule.

Kirkossa en käy enkä hautuumaalla,

mutta enkelitaivaan voisin veisata

ja muistella menneitä.

Niin että tämmöiset joulusuunnitelmat minulla on, Jumala.

Minkälainen joulu sinulla on tulossa?

Jos ei sinulla ole muuta tekemistä, niin tervetuloa:

minä olen kotona.

## Anna minulle toivo

Jumala,

lapsena odotin, että joulu tulisi.

Into sydämessä ja kasvoilla minä odotin.

Ei tullut joulu—tuli pettymys.

Elämässä niitä tuli enemmänkin.

Enää en uskalla toivoa, en kaivata enkä unelmoida.

Joulun Lapsi, toivoisitko sinä minun puolestani?

Jumalan Henki, kaipaatko puolestani, kun en itse voi?

Jumala, Luoja, vieläkö voit luoda kasvoilleni odotuksen ilon?

Tahdon toivoa, mutta pettyä en enää jaksa.

Jumala, kuule minua.

## Joulu sinun luonasi

Jumala,

siunaa ja varjele niitä, jotka tänä jouluna matkustavat rakkaitaan tapaamaan;

niitä, jotka tänä jouluna eivät voi;

ja niitä, joilla ei tänä jouluna ole, minne mennä.

Miten ja missä me joulua vietämme, sen sinä tiedät ja sen sinä siunaat:

vie meidät kaikki seimen äärelle,

kiittämään ja ylistämään Häntä,

joka tuli taivaasta meidän luoksemme,

jotta me saisimme tulla sinun luoksesi.

Kuule meitä Hänen nimensä tähden.

## Kiitos tästäkin joulusta

Taivaan Isä,

niin monta joulua olet minulle antanut:

kiitän sinua siitä.

Jeesus, Jumalan Poika,

joka joulu olet ollut luonani:

kiitän sinua siitä.

Pyhä Henki, Elämän lähde,

sinä synnytät ilon ja herätät kiitoksen:

kiitän sinua siitä.

Pyhä Jumala,

kolmiyhteinen Jumala,

joulun Jumala,

kiitän tästäkin joulusta Sinua.

Aamen.

## Luotan, että pidät minusta huolta

Jeesus,

sinun seimesi äärellä minä ihmettelen.

En ole enkeli enkä edes paimen,

en pyhä Neitsyt enkä hurskas Joosef;

härkä voisin olla; aasi kai olenkin.

Jotenkin minä vain luotan siihen,

että sinä,

pieni vauva, minun Herrani ja Jumalani,

pidät minusta huolen

ja viet kerran taivaan kotiin.

Kuule rukoukseni, Jeesus.